khistorydata/jeongjo-sjw-relations huggingface dataset:
정조 12년
洪仁浩以刑曹言啓曰昨日擊錚出身金重白令義禁府擧行事草記批旨內原情辭意爲先草記事命下矣取考其原情則以爲其父壬午年延祜宮所管新溪田畓監官之役成出帖文而收稅元田畓外畓八石落田十日耕前監官輩之私自耕食實爲過多故折半則依前耕食折半則每年十二兩式加納事呈本宮定奪又納價七十兩後傳子孫永爲擧行事成出圖署無弊奉行首尾十六年而其後罷宮房土地移屬內司矣丙午六月因傳敎各宮房有土導掌不爲新差以前導掌擧行而谷山人金最大圖差監官之役其矣導掌白地橫奪故呈狀本曹一依傳敎以其矣身還差導掌事捧甘內司以依前擧行事成給帖文後最大處四石畓五日田耕作帖文收聚上送事亦自本司發關本縣本縣招問最大卽爲現納事捧侤音而此際最大以科外濫稅嚴刑定配未及推尋且癸未年本宮使其矣父永爲耕食每年納稅之圖署昭昭見在而最大忽生奸計此田畓給價三百兩買得於金昌祚金光宇等處樣僞造文記誣呈法司發關本道出給田畓於最大處所謂昌祚卽最大之子也世間寧有以其父賣買田畓於其子之事乎假使昌祚非其子而他人莫重宮畓孰肯斥賣其矣父因最大之誣訴作俑數朔滯囚於本縣至於殯死之境伏乞令攸司査問內司後其父段卽爲放送所失田畓亦爲推給云矣敢啓傳曰極爲猥越原情勿施可也
정조 12년
洪仁浩以左右捕盜廳言啓曰依下敎大院君廟面帳偸竊賊金應禹竝與物件而捕捉之意敢啓傳曰知道物件勿入該廳精潔處燒火賊人卽爲移送刑曹嚴囚以爲依律勘斷之地可也
정조 12년
洪仁浩以左右捕盜廳言啓曰依草記批旨物件精潔處燒火賊人金應禹移送刑曹之意敢啓傳曰知道
정조 12년
濬川司啓目粘連南部居朴聖潤韓景翼等上言內辭緣矣父濬川司以靑藍契貸下錢利條逋欠事其猥濫上言之罪令攸司從重科罪何如判付啓如許微細之事何敢煩請民習痛駭原情勿施令攸司從重科治爲良如敎
정조 12년
漢城府啓目粘高陽前守門將金鼎燁上言內辭緣矣身七代墳山縷葬矣父是白加尼洪哥兩班忽稱其矣先山來龍誣訴本官刻期督掘依法公決使矣身父葬得以保存事卽令道臣査實公決之地何如判付啓抑强扶弱政謂此等訟理洪哥之橫占雖似可駭有難臆決嚴飭地方官摘奸公決俾無更訴之弊爲良如敎
정조 12년
又啓目粘安東幼學李儒默上言內辭緣矣身先祖溫寧君墓百步內偸葬無數王子墓限百步禁葬在載國典偸葬人等捧侤音掘移何如判付啓嚴飭部官各別禁斷俾無如前混圇之弊爲良如敎
정조 12년
又啓目粘氷契張聖民等上言內辭意勿施狀頭令秋曹照律嚴勘何如判付啓何相反也豈避嫌乎是隱喩原上言只令勿施爲良如敎
정조 12년
又啓目粘西部幼學安錫良上言內辭緣矣身屢代墳山在於坡州而李天默肆然偸葬刻期督掘何如判付啓其父與叔俱在外邑渠之情理誠如渠訴兺不喩觀於營邑題決訟理曲直不難辨也嚴飭地方官更勿因循從公剖斷俾無更籲之弊爲良如敎
정조 12년
兵曹啓目粘朔寧幼學朱雲柱上言內辭緣勿施狀頭令攸司照律嚴治何如判付啓所訴雖極猥屑以先正所謂猶愛壁間之蛛云云推之姓朱之人宜免軍役果如渠言明是直派分付頉給爲良如敎
정조 12년
持平朴瑞源疏曰伏以邦休無疆彌月有期臣民顒祝惟日冞切仍伏念臣人庸下也識謏陋也僥倖一第只爲祿仕之計而偏荷生成之澤收之於通籍之初置之於對仗之列臣誠日夜惶隕恐招過福之災以辜罔極之恩也夫臺閣之任非徒地望之淸顯實有付界之重且大焉則豈容如臣空疏一日苟充也哉不惟臣之自分不稱抑亦淸廟公議之所共嗤點臣不可揚揚若固有而況臣向於歲初朝講時自犯違傲之罪至被儒臣譴罷之請到今追思尙覺惶恧今於新除之下尤不敢冒沒承當也決矣伏乞天地父母諒臣實情特許鐫免焉臣旣丐免不宜他提而誠以凶逆有必討之義讎怨無可雪之期忠憤抑鬱按住不得略以平日之所腐心者仰首一陳惟聖明澄省焉噫自丙丁迄今十餘年亂逆之作項背相接前者未盡鋤治後者又復熾蔓國家之保有今日者特幸耳王章稽忽人心恬嬉至於窮天地亘萬古所無之夏賊而覆載之間醜種尙留五載之久寂無一人碎首得請而後已者尙可曰復君讎而討國賊乎臣誠中夜思之直欲無生也嗚呼翼煥之疏此豈人理臣分上所敢出耶閃忽出沒字字毒吻怨詛譏訕句句劇賊其口氣凶悖不但一字之蹈襲而已渠雖隱影爲說而文意語勢之歸其讎君怨國之志不啻勃勃呈露則便又生出一夏賊也儒臣先倡臺疏繼起足見擧國公憤之所激衆怨之難遏而仄聽屢月天討寂然設令王法未加鬼戮先至則將竝與其根柢窩窟而不能鉤得矣其爲將來之禍何所不至臣謂翼煥嚴囚待用刑之請不可一日靳遲矣嗚呼天序屢改自丙午以後今以再易歲矣此月挨過終祥將迫而凶宇讎偉無恙偃息於海島之中古今天下寧有是耶凶逆之於國家毒害之斲喪之無所期極而國家之於凶逆寬貸之庇覆之必欲全安神人之冤鬱義理之沈晦猶屬歇後語也臣謂此月之內諸賊不誅則其視春秋不書葬之義果如何耶伏願亟賜處分焉向來李集斗處分嚴正足以燭魑魅之情狀破鬼蜮之肝膽而渠之對供卽一黨逆斷案特以天地之大容而假息則在渠道理惟當杜門屛跡感祝訟愆無負當日懇惻之至敎而乃敢在家張樂登高玩花揚眉吐氣肆然若氣豪意健者然萬目所覩有耳皆聞莫不駭惋此可謂有一分臣節乎臣謂李集斗亟施屛裔之典斷不可已也噫魯春之罪止薄竄尙今偃息者豈其負犯如是而足懲也哉賊夏之一字無難掇拾則已不免一毫之彷像於夏賊矣爲人臣有一毫彷像於夏賊而可以一日自容於天壤中耶臣謂魯春亦從諸臣之請先加荐棘以待用刑而向日聯箚儒臣暫登前席擧皆竝逐箚辭筵奏雖未知如何而要不出於嚴討之義則豈可以此而過加摧折哉伏願更加三思亟賜放還焉省疏具悉吳翼煥事不必如是隨衆乍息旋發果何所據乎宇鎭等事勿須李集斗事別有傳敎李魯春事亦已悉諭竄配玉堂事不允
정조 12년
刑曹啓目擊錚人尹任賢原情云云父讎未報累朔縲絏區別處分俾雪幽明之冤矣上裁何如判付啓事係疑案三堂各具意見論理回啓爲良如敎
정조 12년
戊申四月初六日申時上御重熙堂右副承旨入侍時右副承旨洪仁浩假注書趙台榮記事官李相璜金祖淳以次進伏訖上命書捕廳草記批旨訖命書傳敎曰今番偸竊罪人之跟捕雖以五日爲限不料一晝夜之間捉納於外邑地方在古有紀律時猶未必如是可謂不負名稱況莫重物件登時覓獻尤爲多幸此等處不可無別般聳奬之擧捕盜大將徐有大趙圭鎭特賜虎皮一令閤門親授捕校李仁昌李長郁等依例加資先捉賣贓諸校令該曹米布從厚施賞所捉賊人何異盜高廟玉環乎旣因該廳草記移送有司自當照法處斷而捕校輩近不如古向來武臣家事窺察有命尙不出場有久勤岐勿施之敎矣今日擧措足可不墜本色左右廳捕校久勤自今復舊使之報來次次差送事分付兵曹上曰捕將來詣閤外受賞事分付今番捕賊果能限前捉得可謂奇幸不可無聳勸之道特有此施賞之擧竝須知悉事分付命退承史以次退出
정조 12년
戊申四月初六日酉時上御重熙堂坐直承旨入侍時右副承旨洪仁浩假注書趙台榮記事官李相璜金祖淳以次進伏訖上命書持平朴瑞源疏批又命書傳敎曰近日朝廷風習寧不寒心昨日宋民載攻閔鍾顯下語沒量今日朴瑞源攻李集斗爲說不稱昨日一人主攻李魯春今日一人主攻吳翼煥棼棼聒聒擾擾攘攘輕重失序大小莫辨甚至二夏賊等說無難書之此果何許貌樣乎日前罷推一二言臣蓋出先示好惡之意而止泊無期迭發一如不但爲酬應之徒煩從而無寧靖之方如是而鼎席何時俱備乎世道何時抖擻乎今日憲疏中李集斗論列言之其跡近於怒蠅其說殆若塗鴉如集斗之沒知覺者豈足爲魑魅爲鬼蜮乎無期功之慼張樂豈足爲斷案際遊賞之辰翫花何關於臣節似此言事雖日上百章言之是非曲直都置之當隨加勘處以障奔瀾持平朴瑞源爲先罷職莫曰薄不足懲且待大於此之跳踉另施處置各令知悉命退承史以次退出
정조 12년
洪仁浩啓曰來十一日朝參日次矣敢稟傳曰停
정조 12년
洪仁浩啓曰大司憲尹承烈未肅拜持平一員未差執義趙錫穆掌令崔烜閔彝顯持平任希一在外監察茶時之意敢啓傳曰知道
정조 12년
南鶴聞啓曰新除授大司成洪文泳除拜後過三日不爲出肅依定式推考警責仍卽牌招察任何如傳曰允
정조 12년
傳于洪仁浩曰同副承旨馳詣宗廟奉審摘奸以來
정조 12년
傳于洪仁浩曰京畿監司留待
정조 12년
以大司成洪文泳牌不進罷職傳旨傳于南鶴聞曰只推
정조 12년
傳于趙衍德曰京畿監司入侍
정조 12년
傳于南鶴聞曰明日當由逌瞻門展拜該房知悉
정조 12년
吏曹口傳政事以李素爲善山府使
정조 12년
南鶴聞啓曰卽者副校理沈晉賢副修撰李洪載謂有情勢陳疏徑出原疏以國忌正日纔已退却矣所當直捧禁推傳旨而此與無端徑出有異推考警責仍卽牌招入直何如傳曰允
정조 12년
以副校理沈晉賢副修撰李洪載牌不進罷職傳旨傳于南鶴聞曰難免不審參坐館官施以譴罷之典
정조 12년
南鶴聞啓曰副校理沈晉賢副修撰李洪載纔已譴罷矣玉堂上下番俱空事甚未安校理趙雲紀李顯默修撰尹致性副修撰尹羽烈卽爲牌招以爲推移入直之地何如傳曰允
정조 12년
南鶴聞啓曰校理趙雲紀李顯默修撰尹致性副修撰尹羽烈牌不進罷職傳旨今方捧入而副校理韓用龜修撰李顯靖俱在外玉堂上下番俱空事甚未安未差之代政官牌招開政差出待下批仍卽牌招以爲推移入直之地何如傳曰允
정조 12년
有政吏批判書吳載純進參判李在學病參議徐鼎修在外同副承旨南鶴聞進以鄭東觀爲副校理鄭福煥爲副修撰任焴爲高陽郡守延曙察訪韓聖煥仍任事承傳再政以鄭謙煥爲敬陵令學生黃石龜今加通政加資事承傳
정조 12년
兵批判書鄭好仁進參判具㢞病參議宋鍈入直參知柳誼病同副承旨南鶴聞進部將單張忠國
정조 12년
南鶴聞以兵批言啓曰張潭孫忠國收用事命下矣相當職只有南行部將一窠而時無見窠加設下批之意敢啓傳曰南行部將加設係是常格之外則非特敎直付事甚疎忽旣有草記稟處之命則具由論理以待批下可也如是擧行不可無警卿則推考
정조 12년
以慶尙監司狀啓聞慶縣民家失火事傳于南鶴聞曰許多民戶失所可矜依新寧例爲之事回諭
정조 12년
南鶴聞以御營廳言啓曰今四月初八日景慕宮展拜時依兵曹啓下節目弘化門集春營入直軍各五十名除出大將臣李柱國率領弘化門外分左右排立東營入直軍三十名除出入直把摠金峻岳哨官金秀光率領宮大門外把守而竝待標信出用解嚴後還入直間集春營哨官權抑率該哨標下軍七名代直東營哨官安桓代直之意敢啓傳曰知道
정조 12년
南鶴聞以吏曹言啓曰今番啓下本曹上言中前僉知沈師尹吳鼎煥通政李翼成俱以年八十昨年因其上言已蒙加資之典則今此呼籲係是疊授事涉猥越竝勿施何如傳曰允
정조 12년
南鶴聞以兵曹言啓曰今四月初五日大臣備局堂上引見入侍時右議政蔡濟恭所啓臣於戊申勳勞人褒錄之事有可以仰達者矣其時慶尙右兵使李時蕃聞賊勢方熾擁兵逗留故兵使禹夏亨時以昆陽郡守不勝忠憤面責時蕃領一枝兵早夜直前衝入居昌賊所生縛希亮熊輔崇坤三賊魁此事旣載勘亂錄又載寶鑑矣李遇芳以手斬希賊前月至蒙褒賞而苟非夏亨縛致軍中則遇芳以匹夫之身何能斬賊魁乎遇芳則褒賞夏亨則無擧論之事恐不免有向隅之歎矣判付內旣入於勘亂錄又載於寶鑑則此等人錄後在所不已且聞自是武家云故兵使禹夏亨孫令兵判招見其身手後草記以爲收用之地可也事命下矣禹夏亨孫尙謨招來見之則身手有士子之樣武藝無可稱之實而本來儒業云矣敢啓傳曰右相已有筵奏武臣之家勸武何妨卿其送此人於大臣家可合勸武與否更問意見草記可也
정조 12년
洪仁浩以兵曹言啓曰因忠淸監司洪檍狀啓鎭川金天章子孫淸安張潭子孫年歲居住後錄馳啓事判付內所報諸人令該道給馬及糧資起送後吏兵判招見兩銓中相當職卽爲調用上來緣由爲先草記事命下矣以判付內辭意發關知委該道矣金天章孫載潤張潭子景淳孫忠國台星等四人今已上來之意敢啓傳曰知道觀其身手問其班閥吏兵曹間今日政收用
정조 12년
禮曹啓目粘公州幼學申溶上言回啓云云其矣祖先兩世忠孝事加贈恐合事宜上裁何如判付啓忠孝兩全是家之謂也先朝垂褒之敎如是隆摯到今綽楔之加施實爲追述之一端特令地方官就其閭旌之曰忠孝之門以聳瞻聆以示激勸爲良如敎又啓目粘南部閑良咸興孫上言回啓云云其矣父厚喆霑錄事申飭諸軍門上裁何如判付啓此上言迄可休矣軍門事亦未安所重何如豈敢如是遲延更加申飭斯速收用爲良如敎又啓目粘郭山出身金聖說上言回啓云云其矣父益弼戊申軍功置之何如判付啓今番諸道各以戊申軍功人報來而惟兩西無是者實爲欠事矣海西則故兵使禹夏亨事因右相所奏纔有收用之命則關西獨漏其在聳奬之道此人足作賁飾之一助分付道臣訪其子孫題給食物仍加存恤以示朝家記念之意仍令形止狀聞爲良如敎此判付一本謄送李判府綸音印本單抄載錄次又啓目粘庇仁幼學朴師東上言回啓云云成三問神主移奉事置之何如判付啓此非上言之事分付其矣處俾卽主祀使忠臣毅魄得有庇妥之所爲良如敎又啓目粘振威幼學車德輪上言回啓云云爲父以黃戊申告變令該府稟處何如判付啓該府文跡未必有亦未必考令畿伯招見存恤量給米肉以示記舊之意爲良如敎又啓目粘全羅道幼學宋守浩上言回啓云云金德弘德善竝享德齡書院事置之何如判付啓忠狀三昆弟之節義忠勇凜凜如生贈諡之典始擧於昨日豈非欠事追配書院竝列侑食夫孰曰不可然不以上疏以上言差違格例違格自違格尙忠自尙忠此上言何可比之他例上言不審之罪乙良令本道參酌科治所願依施以示朝家曠感之意爲良如敎又啓目粘鐵山閑良金尙鎭上言回啓云云金振玉戊申軍功置之何如判付啓令本道詳考可信文字如有之論理狀聞事分付爲良如敎又啓目粘淸州幼學延就徵上言回啓云云爲其父戊申倡義事褒贈上裁何如判付啓議于大臣粘啓稟處爲良如敎又啓目粘善山幼學黃大一上言回啓云云戊申軍功其父碩龜令本道査啓更稟何如判付啓大抵生存則丁寧事跡則分明乃父之子何惜一資況旀在其時不伐己功力辭錄卷至蒙先朝錫資之恩値今舊甲重回不可仍以置之故同知黃道熙子碩龜特爲加資今日政下批爲良如敎又啓目粘昌原幼學許毅上言回啓云云孔聖影幀移奉事奉於尼城何如判付啓事極便當依回啓施行爲良如敎又啓目粘鐵山幼學朴大奎上言回啓云云其曾祖東樞以戊申軍功事置之何如判付啓近來武臣徒竊厚廩之餉全昧袵革之義平居如此緩急何論是人者伊時功勞雖未必超異於錄券諸臣其職則別軍職也視今別軍職無事無爲無功無能而坐致無限富貴功名得無續貂之歎乎恩典雖似過重激勵在所當念値舊甲感舊跡不可仍而泯然故繼援將別軍職朴東樞子孫令兵曹訪問軍門調用仍令明日待令此判付一通移文謄示別軍職載之本廳謄錄俾作師表之左契爲良如敎又啓目粘春川朴柱彦上言回啓云云故士人李溶孝行旌閭事置之何如判付啓同是孝行同是登聞云而金魯岩事則請施此則防啓一施一防有甚顔私是隱喩卿之事極爲駭然施則同施防則同防豈容如是班䮕卿段從重推考爲良如敎又啓目粘全羅道儒生柳震采上言回啓云云蘇權忠義褒旌事上裁何如判付啓是所謂惠蹠是所謂牛魋事跡丹書昭載烈行鄕里著稱宜有別般褒奬之擧而卿曹覆辭無甚別白議于大臣粘啓稟處爲良如敎又啓目粘平壤幼學朴履熙上言回啓云云其祖戊申功臣天老優恤之典上裁何如判付啓郭山金益弼事判付已有下敎者關西不可獨闕褒嘉之典以聳一道觀瞻合施恩典議于大臣明日粘啓爲良如敎又啓目粘北部李春根上言回啓云云其先祖壬辰殉節事置之何如判付啓卿其詳考可據文字粘啓稟處爲良如敎又啓目粘慶尙道幼學鄭鎭衡上言回啓云云李聖擇戊申軍功褒贈上裁何如判付啓問于大臣已有論賞則矇然回啓極爲疎忽卿則從重推考爲良如敎又啓目粘楊州幼學金魯岩上言回啓云云爲高祖孝行褒旌事上裁何如判付啓春川朴柱彦上言判付已下敎與李溶待抄啓議于大臣稟處爲良如敎又啓目東部前權管金益鍊上言回啓云云爲父戊申軍功優恤之典事上裁何如判付啓議于大臣粘啓稟處爲良如敎又啓目粘北部前郡守趙靖世上言回啓云云其父聖復其叔聖集忠孝褒贈上裁何如判付啓議于時任大臣稟處爲良如敎
정조 12년
吏曹啓目粘承文院判校金泰熙上言回啓云云其矣父南淑年九十三是如願蒙加資之典亦爲白有臥乎所士庶年九十人加資事曾有定式似當施以加資之典是白乎矣事係干恩臣曹不敢擅便上裁何如判付啓依回啓施行爲旀士庶年九十歲首加資卽金石之典兺除良年前定式令各該道抄啓必於歲首開政下批觀於此人之遺漏可知外邑無勢士庶之多不均沾旣聞之後不可仍置近來此等遺漏人因他現發不一而足及其査問之時或稱移寓或稱出他以爲分疎之資固已可訝況朝官父年爲守令者豈或不知朝令之下不勤奉行如此尤極駭然該牧使罷職此乃尊高年也信朝令也枚擧今下判付令廟堂申飭行會諸道後勿如是爲良如敎
정조 12년
吏曹啓目粘抱川生員李重燁上言回啓云云其矣父紳以耆老登科卽出六爲司果年今八十願蒙加資之典而雖以登科司果及是虛銜不可以實職比論上言內辭緣勿施何如判付啓耆科亦科軍職亦職文武官年八十加資係是法典防啓未知爲穩特爲加資爲良如敎又啓目中部良人金宗宅上言回啓云云其矣父廷俊以宗簿書吏兩次大禮恪勤奉行前仕書吏金昌聖等例特蒙加資之典而吏胥之功勞加資一竝防塞著爲定式則今不可輕施上言內辭緣置之何如判付啓依回啓施行爲有矣己卯以後如有特敎加資之例詳考草記爲良如敎又啓目粘全義幼學愼義東上言回啓云云故大司憲李翔天稟之美器宇之宏爲先輩之所推而歷事三朝累蒙華衮之褒及群奸被誣與兩宋先生竄配矣百年桑鄕尙有後學而不忘者特贈崇品而李翔之學行卓異宜有褒奬之典而事係重大有難遽議上言內辭緣姑爲置之何如判付啓故都憲李翔卽忠憲文貞之同氣文正之從祖忠肅之叔奕世名閥人所歆仰諡猶尙可贈職何言特施加贈之典以示朝家曠感之意爲良如敎又啓目粘慶尙道幼學徐昌說上言回啓云云其矣九代祖故進士翰廷與朴彭年等諸臣心跡無異同特蒙贈職之典而事在久遠有難輕施上言內辭緣置之何如判付啓問于道伯使之詳考邑誌傍採物議狀聞後稟處爲良如敎又啓目粘牙山幼學李復元上言回啓云云其矣祖故通德郞崇祖與四大臣諸孫同爲被死而不得闡揚乞蒙贈爵之典而果如其言則其時被死諸人實無異同而事係干恩臣曹不敢擅便上裁何如判付啓干恩自干恩事蹟自事蹟殺身於己巳瘐斃於壬寅可謂是父是子贈復給食物間議大臣草記爲良如敎又啓目粘京畿幼學趙漢璡等上言回啓云云故大司成禹性傳壬辰之亂多有勞績特贈崇品仍施易名之典事體重大有難輕議上言內辭緣置之何如判付啓故大司成禹性傳學行節義俱卓然尙未施榮贈可謂欠事三品賜諡雖無其例陞秩加贈孰云不可特施贈職之典以慰士林之望爲良如敎
정조 12년
刑曹啓目粘觀此申福萬擊錚原情內辭緣則係是山訟令漢城府稟處何如判付啓申飭山在官從公決給爲良如敎又啓目粘朴召史上言云云其夫民瘼事擊錚以其猥濫自該曹直配鐵山近七老姑方在死生中使其矣夫生還俾伸母子夫婦至情上言內辭緣置之何如判付啓放送嚴飭地方官更勿作鬧爲良如敎又啓目粘尹任賢原情回啓云云殺獄至重不可臆斷分付道臣詳査啓聞後稟處何如判付啓雖不告其罪猶不至擅殺兺不喩檢官之漫漶極涉無理邑倅之扶抑又乖常情朝家設置道伯所以任旬宣管風敎而道內有此冤狀昧然如不知致使兇身是在頑孽倖逭無辜兩人反被橫罹有此稚女鳴冤之擧情可矜也法不當也道伯之溺職如此推官邑倅之誤決遂非特次第件事當該監司沈頤之爲先減辭從重推考此豈必行査後始可知者尹忱等保放太緖等還囚枚擧營上文案仍問經決委折使之不多日內狀聞事嚴飭行會爲良如敎又啓目粘曺文炯原情回啓云云矣父換錢於鄭信達而未能準報矣閔廷烈稱以渠錢請囑營本官勒奪土券家産云廷烈及文炯文叔捉來査處信達及該郡守稟處何如判付啓竝只依回啓施行爲旀所謂宮家何許宮家是隱喩此一款竝以嚴査以聞爲旀道伯寧有右袒逆孽之理詳加採摭俾無䵝䵢之患爲旀地方官段待本事究竟更爲啓聞後拿問嚴處爲良如敎
정조 12년
戊申四月初七日卯時上御重熙堂京畿監司入侍時左承旨趙衍德假注書趙台榮記事官尹行任金祖淳京畿監司徐有防以次進伏訖上曰巡路雨澤能無不足之慮乎有防曰果洽足矣上曰春秋牟麥何如有防曰秋牟雨後快得免歉春牟方善長矣有防曰永陵幸行時輦路不由深川以他路從便修治之意臣前已筵稟蒙允而坡州境廣灘川素是險灘若値急漲人不通涉且其官門東南溪澗繡錯昨年夏潦水道變遷一路衝破縱或修治無以就緖云故發遣臣營褊裨先從高陽轉往坡州與兩地方官眼同看審仍又尺量則高陽境新路比舊路其所逶迤不過二里而深川場基兩大橋皆可永除此則依筵稟擧行坡州境則自本州官門至柴谷里爲十五里而其間大橋爲三處若其中小橋殆乎相望道路之變換衝破亦如邑報而官門東邊有一條路由東而南直抵柴谷者此路則大小行旅每當潦水不由廣灘險川由上渡利涉處也尺量其遠近審察其形便則步數不出數百形便新勝舊路而中橋四處從以減數中間嘉差備峴距官門恰爲五六里許相望之地而地形頗廣幸行時雖令迎接亦可無狹隘之歎物議民情皆以移路爲便褊裨回告與該牧所報少無差爽故已令本牧趁農隙修治而臣於今番巡路親爲看審則其所便好果如所聞矣若當幸行時則不可不加步稍闊而若其稍闊之際些少民田之犯入者過幸行後往復惠廳就舊路所除中橋一番會減之數參量給價又將舊路之可作田畓者隨宜給代則可謂綽綽有裕公私俱便而橋弊民力減除不些以此擧行恐合事宜係是輦路故敢此仰達矣上曰依爲之出擧條有防曰農牛之病懶不可用者毋論歲時常時斥賣京市以爲改立者自是畿民之常事而近來泮漢或牛儈之徒謂以明日給價定價牽去而明日不給又明日不給拖至月餘零零推尋而其中尤甚者東西閃倐百般推托惟彼鄕民客地滯留旣失牛價又失農時仍以蕩敗流散呼訴臣營者殆不勝數矣凡此課農係是七事中第一件事而歲首綸音又復詢勤農民之失牛廢耕尤涉可悶故文移京兆使之捉送而當者或爲隱避終不就現徒煩往復末由徵推今若因循置之則農牛將無買賣改立之道價錢盡爲中間欺取之物事之痛駭已無可言而哀彼殘氓何以支保乎臣意則此後鄕民之來賣牛隻也毋論泮漢與牛儈若不給價無得和買而如或復循前習有所現發則移文捉來嚴囚營獄或如其官獄準數推給後犯者以掠奪律直爲論勘事自京兆分付五部使之知委民間毋得更犯罪戾恐合事宜故敢此仰達矣上曰依爲之此係民隱之大者各別嚴飭復有犯禁者依所奏隨現重勘俾有實效可也出擧條有防曰畿驛難支之弊不可毛擧而就其中迎曙處在西路使星則絡續馹卒疲殘殆至莫可收拾之境而該驛察訪韓聖煥殫渴奉職已多修擧見今馬匹之改立位田之推尋驛筒之修築躬自董檢皆有頭緖聞其瓜限在於今月此時之付諸生手亦屬可悶郵官之因此等事狀請仍任自多已例迎曙察訪韓聖煥限秋成姑爲仍任何如上曰依爲之出擧條有防曰本道戊申出征將士中楊州居趙順萬鄭貴建朴泰潤等三人資級俱是嘉義今番加資當爲資憲而臣營修啓時誤以嘉善開錄還以嘉義頒下當初不能照察之罪臣誠不勝萬萬惶悚而第此趙順萬等三人加資以資憲改出帖頒下恐不可已故敢此仰達令該曹稟處何如上曰今日政改書以給可也出擧條命書傳敎曰善山府使口傳差出命退諸臣以次退出
정조 12년
戊申四月初七日酉時上御重熙堂坐直承旨入侍時右副承旨洪仁浩假注書趙台榮記事官李相璜金祖淳以次進伏訖上命仁浩讀各司上言回啓一百七度仍書判付訖命書傳敎曰戊申軍功收錄諸道皆有之獨北關人伊時預勞者己身故竝在勿論中逖矣遐俗宜令習知此等聳勸之政向日狀聞中別錄人令道伯存恤其子孫給米肉常賤放良以示朝家記舊綏遠之意事令廟堂分付命退承史以次退出
정조 12년
兼都承旨沈豐之藥房直左承旨趙衍德坐直右承旨尹行元坐左副承旨未差右副承旨洪仁浩緣故出同副承旨南鶴聞坐直注書金孝建仕直一員未差假注書李貞運藥房直事變假注書申溆仕
정조 12년
南鶴聞啓曰大司憲尹承烈未肅拜持平一員未差執義趙錫穆掌令崔烜閔彝顯持平任希一在外監察茶時之意敢啓傳曰知道
정조 12년
傳于南鶴聞曰出宮門路以協陽門爲之
정조 12년
南鶴聞啓曰宗廟大祭後臣以祭器洗滌及廟庭修掃事進去下直之意敢啓傳曰知道
정조 12년
刑曹啓目大院君廟面帳偸竊賊金應禹原情云云大院君祠宇事面至重殆無間於中祀則凡係神御器物偸竊之罪決不可不從重勘斷是白乎矣律無可照之文則輕重之間有非臣曹所敢擅便上裁何如啓議大臣稟處爲良如敎
정조 12년
南鶴聞以備邊司言啓曰本司武郞廳權友仁奔走勤仕已滿十五朔依例六品遷轉事捧承傳施行何如傳曰允
정조 12년
洪仁浩以御營廳言啓曰依判付鐵山居故別軍職朴東樞曾孫出身朴大圭加設哨官單付之意敢啓傳曰知道
정조 12년
大司成臣洪文泳上疏伏以日吉辰良園寢祗謁宸慕克伸彌月之慶指日可卜臣民歡祝小大惟均仍伏念臣性質愚魯文識空疎最居人下而偏蒙恩造前後踐歷罔非踰濫今此師儒之長尤非臣夢寐之所敢到也人亦不以是期之則何可以匪分之榮若己當來晏然冒據以玷名器也哉臣聞周官之設學官也必授其鴻儒宿德之人贊王朝賓興之化多士彬蔚爲國家楨幹之用逮至我列聖朝尤重是職必揀一代之有德望有學識者委任而責成之若臣之望實俱淺學術甚疎之人尤不當議擬而客冬銓部之臣忽以臣通擬於人望之外者誠莫曉其故也顧今朝著之上材彦甚盛不患無人而況我殿下踐祚以來丕闡文敎陶成俊髦尤眷眷於首善之地課試也考講也凡所以作興之方靡不董飭則當此之時尤宜掄選而豈可使如臣顓蒙俾據皐化之列上孤朝家簡拔之恩下貽當世濫竽之譏乎天牌儼臨承膺無路坐犯違逋罰靳例勘惶隕震惕靡所容措玆陳瀝血之懇冒瀆崇聽伏乞聖慈諒臣之非出飾讓亟許鐫削以重公器以安賤分幸甚答曰省疏具悉爾其勿辭察職
정조 12년
戊申四月初八日卯時上詣景慕宮展拜入侍時兼都承旨沈豐之左承旨趙衍德右副承旨洪仁浩記事官金孝建假注書趙台榮記事官李相璜金祖淳檢校提學吳載純鄭民始檢校直閣鄭東浚待敎尹行任以次隨駕上具翼善冠衮龍袍乘輿出協陽門由建陽門出弘化門由日瞻門詣齋室門外降輿入齋殿少頃上出東狹門就板位行再拜禮詣廟內奉審訖還御齋殿少頃出齋殿門乘輿由日瞻門入弘化門由建陽門入協陽門還內諸臣退出
정조 12년
戊申四月初八日午時上御重熙堂左承旨入侍時左承旨趙衍德假注書趙台榮記事官尹行任金祖淳檢校直閣鄭東俊以次進伏訖上命書傳敎曰今日燈夕夜巡弛禁事分付命退諸臣以次退出
정조 12년
洪仁浩啓曰大司憲尹承烈未肅拜持平一員未差執義趙錫穆掌令崔烜閔彝顯持平任希一俱在外監察茶時之意敢啓傳曰知道
정조 12년
傳于南鶴聞曰未下直閫帥守令當日辭朝
정조 12년
傳于南鶴聞曰下直閫帥守令留待
정조 12년
傳于洪仁浩曰同副承旨與閫帥守令入侍
정조 12년
備忘記黃海水使朴基豐下直長弓一張長箭一部片箭一部筒兒一箇賜給
정조 12년
吏曹口傳政事奎章閣直閣鄭大容仍任事承傳
정조 12년
南鶴聞啓曰吏曹假郞廳來言臺諫有闕政事取稟傳曰當日爲之
정조 12년
吏批判書吳載純進參判未差參議徐鼎修在外同副承旨南鶴聞進以金文淳爲吏曹參判沈銖爲持平李敬五爲副校理李鼎德爲修撰徐有成爲定州牧使徐繼修爲桃源察訪幼學金南淑年九十三副司果李紳年八十已上今超通政加資事上言判下
정조 12년
南鶴聞啓曰新除授修撰李鼎德時在慶尙道慶州地經筵入番事緊斯速乘馹上來事下諭何如傳曰允
정조 12년
南鶴聞啓曰副校理李敬五牌不進罷職傳旨今方捧入而修撰李鼎德在外玉堂上下番俱空已至多日事甚未安未差之代政官牌招開政差出政待下批仍卽牌招入直何如傳曰允
정조 12년
南鶴聞啓曰吏曹判書吳載純參判金文淳牌不進推考傳旨今方捧入而開政命下之後如是違召不卽擧行事甚未安更卽牌招何如傳曰允
정조 12년
兵曹口傳政事副司直李秉模
정조 12년
以京畿監司狀啓戊申壯士招致官庭辦酒饌設風樂使之慰悅事傳于南鶴聞曰値舊甲感舊事有此別諭之擧而觀此狀本南陽一體報來該倅以別軍職在京則豈率致渠家而設樂饋送乎抑使兼官爲之乎使留鄕輩替行乎有一於此無措辭混同以招致官庭親執擧行樣報來者極爲駭然大抵該府使治績近來多有不治之入耳者已極痛駭朝令之下不可尋常處之其委折卿其卽爲行査論理請罪狀聞事回諭
정조 12년
以全羅監司狀啓康津縣民家失火事傳于南鶴聞曰方春失所極爲矜悶元恤典外令道伯拔例顧助申飭守宰斯速結搆期於典居事令廟堂申飭該道
정조 12년
南鶴聞以備邊司言啓曰卽因京畿監司徐有防狀啓以麻田郡軍額移定事有草記稟處事命下矣取見其狀本則枚擧本郡守韓文洪牒呈以爲應役之戶僅爲三百良賤之額恰滿千數逃故塡充流亡相續趁不變通則其將無邑後已就其中三十名許令略略分送於稍可容手之邑爲請矣近來軍政之難便成八路通患民小軍多之弊幾乎邑邑皆然此時移定實涉重難而道臣旣以本郡痼弊至於登聞移額之數亦不至過多不可無及今矯救之道依狀請麻田郡軍額三十名良賤參半令道臣親執道內民戶軍摠排比移定以除麻民一分之弊何如傳曰允
정조 12년
洪仁浩以刑曹言啓曰因濬川司啓目猥濫上言人朴聖潤韓景翼等令攸司科治事命下矣取考律文則大典通編訴冤條有曰事係微細可呈該司而冒濫上言事理重者依上書詐不以實律論大明律對制上書詐不以實條有曰凡奏事詐不以實者杖一百徒三年朴聖潤韓景翼等依此律聖潤黃海道兔山縣景翼白川郡竝定配所卽爲押送之意敢啓傳曰知道
정조 12년
南鶴聞以訓鍊都監言啓曰本局前從事官鄭大容曾有陞資前勿爲差代之命矣今已敍用仍任之意敢啓傳曰知道十二字刀割
정조 12년
戊申四月初九日巳時上御誠正閣同副承旨與下直閫守守令入侍時同副承旨南鶴聞記事官金孝建李相璜金祖淳黃海水使朴基豐善山府使李素高陽郡守任焴以次進伏訖上命諸臣進奏職姓名基豐進奏上曰下往後着意爲治可也素進奏上曰下去善治可也焴進奏上曰高陽自是公道殘邑極力爲治可也仍命書傳敎曰閣直只有待敎一人苟艱莫甚罷散人員敍用仍任前職自本閣牌招察任又命書傳敎曰銓曹判堂連行獨政參判鑑印進許遞又命書傳敎曰不過一時不審以諡望譴罷玉堂竝敍用又命書傳敎曰玉堂番次俱空在外人員許遞與未差之代今日政差出待下批牌招推移入直又命書傳敎曰旣令來待一用一否甚斑駁金天章孫旣不合於官職云爾則他岐收用在所不已問願於渠令兵判論理草記命退諸臣以次退出
정조 12년
兼都承旨沈豐之藥房直左承旨趙衍德病右承旨尹行元坐左副承旨未差右副承旨洪仁浩坐直同副承旨南鶴聞坐直注書金孝建仕直一員未差假注書李貞運藥房直事變假注書申溆仕
정조 12년
南鶴聞啓曰大司憲尹承烈未肅拜執義趙錫穆掌令崔烜閔彝顯持平任希一沈銖俱在外監察茶時之意敢啓傳曰知道
정조 12년
南鶴聞啓曰備邊司郞廳來言今日賓廳日次而無時急稟定事不得來會云矣敢啓傳曰食後來會
정조 12년
傳于南鶴聞曰大臣備局堂上引見
정조 12년
南鶴聞啓曰吏曹判書吳載純參判金文淳再牌不進推考傳旨今方捧入而開政命下之後如是違召不卽擧行誠極未安所當更請牌招而係是一日三牌何以爲之敢稟傳曰更爲牌招
정조 12년
吏曹參判前望單子入之趙鼎鎭落點
정조 12년
兵曹口傳政事副司直徐鼎修
정조 12년
洪仁浩啓曰新除授吏曹參議李時秀方在罷散中何以爲之敢稟傳曰敍用
정조 12년
以吏曹參議李時秀牌不進罷職傳旨傳于洪仁浩曰只推與參判更卽牌招
정조 12년
以吏曹參判趙鼎鎭再牌不進推考傳旨傳于洪仁浩曰更爲牌招
정조 12년
以吏曹參議李時秀再牌不進罷職傳旨傳于洪仁浩曰只推以前牌催促
정조 12년
以吏曹參判趙鼎鎭三牌不進推考傳旨傳于南鶴聞曰無端違牌何也遞差
정조 12년
吏批判書吳載純進參判趙鼎鎭參議李時秀牌不進同副承旨南鶴聞進以沈埉爲執義柳匡國爲掌令尹九宗李福潤爲持平成德雨爲校理李洪載爲副修撰南玄老爲左尹方處坤爲軍器判官
정조 12년
兵批判書鄭好仁病參判具㢞入直進參議宋瑛病參知柳誼病右副承旨洪仁浩進副司直李在學韓用龜副司果李顯靖鄭福煥副護軍朴獻采
정조 12년
以校理成德雨牌不進罷職傳旨傳于南鶴聞曰只推
정조 12년
南鶴聞以弘文館言啓曰本館上番闕直事甚未安校理成德雨旣有只推之命卽爲牌招入直何如傳曰允
정조 12년
以執義沈埉牌不進罷職傳旨傳于洪仁浩曰只推
정조 12년
南鶴聞啓曰諡望署經事命下矣諫院旣已署經而大司憲尹承烈執義沈埉牌不進掌令閔彝顯柳匡國持平李福潤俱在外只有持平尹九宗一人無以備員擧行云大司憲更卽牌招以爲署經之地何如傳曰違牌臺諫更卽牌招
정조 12년
以大司憲尹承烈再牌不進推考傳旨傳于南鶴聞曰許遞今日政差出
정조 12년
再政以成德雨爲吏曹佐郞李聖圭爲大司憲
정조 12년
以京畿監司狀啓南陽府使王漢禎戊申從征將士設樂饋饌使中軍替行其罪狀令攸司稟處事傳于南鶴聞曰以此以彼難免不審卿則推考該府使一事再報眩幻事實極爲儱侗令該府拿問處之若此則本道諸邑他道諸邑守令之親執擧行未可必朝令之下焉敢若是令廟堂申飭道伯非公故無端替行守令使之首實狀聞論罪
정조 12년
以李遠培囚單子傳于洪仁浩曰保放
정조 12년
南鶴聞以吏曹言啓曰忠淸道牙山幼學李復元上言回啓判付內干恩自干恩事蹟自事蹟殺身於己巳瘐斃於壬寅可謂是父是子贈復給食物間議大臣草記事命下矣就議于諸大臣則領府事金致仁以爲方在蹙伏竢勘中不敢獻議判府事鄭存謙病不收議判府事徐命善病不收議領敦寧洪樂性病不收議判府事李福源病不收議判府事金熤以爲臣方病劇沈頓之中伏承李崇祖事收議之命不敢不暫收精神少效一言之對李崇祖以李光漢之子己巳受禍壬寅被刑一般是死於國事實是世傳忠義不忝爲乃父之子況崇祖罵賊一語凜凜激烈足令伊時按獄諸賊魂奪而氣死則非但忠肝義胆迥出等夷拷掠臨絶之時猶能奮舌鉞而明忠逆之分者亦豈曰無其功也在今日褒尙愍恤之道一銜貤贈恐不必靳之伏惟上裁判府事李在協以爲向在甲辰褒忠之時無細無大罔有不錄則李崇祖之獨爲見漏誠甚可訝勿論贈復與食物此與甲辰記舊之日有異因其子孫之上言輒施恩典恐涉屑越伏惟上裁判府事兪彦鎬病不收議左議政李性源以爲父子二人前後冤死事甚愍惻合施奬恤不可以子孫之干恩有所靳惜特許給復似爲得宜伏惟上裁右議政蔡濟恭以爲父子之前後冤死事甚惻然在朝家愍恤之道施以給復恐無不可伏惟上裁時原任大臣之意如此上裁何如傳曰從多議施行可也
정조 12년
洪仁浩以兵曹言啓曰忠淸監司洪檍狀啓戊申從軍人生存者倡義殉身未褒者更加採訪馳啓事大臣收議判付內燕岐故戶長河啓溟吏房河啓澈等斬賊使赴官軍明於逆順之理依左相議令兵曹錄用其子孫於軍門後草記事命下矣河啓溟河啓澈子若孫役姓名修成冊起送之意發關該道矣燕岐縣監趙好彦牒呈內河啓溟孫河得采河啓澈從孫益采知委起送故得采則自禁衛營待窠陞實次加設敎鍊官爲先付料益采則旣是從孫不可施以一例之典益采收用一款置之何如傳曰允
정조 12년
洪仁浩以義禁府言啓曰忠淸道瑞山居幼學曺文炯擊錚原情據刑曹粘目內龍崗前縣令鄭信達移本府處之事允下矣鄭信達今方待命卽爲拿囚之意敢啓傳曰知道
정조 12년
洪仁浩以訓鍊都監言啓曰戊申軍功人鎭川把摠金天章孫閑良載潤本局加設別軍官差定待窠陞實之意敢啓傳曰知道
정조 12년
南鶴聞以訓鍊都監言啓曰依傳敎戊申軍功人折衝金仁寬子前權管益鍊本局加設別武士差定待窠陞實之意敢啓傳曰知道
정조 12년
禮曹啓目帖東部前權管金益鍊上言覆啓云云大臣之議如此上載何如判付啓依僉議其子令軍門調用而令訓局收用如無窠加設或作窠擧行後草記事分付爲良如敎
정조 12년
又啓目北部前郡守趙靖世上言覆啓云云時原任大臣之議如此上裁何如判付啓依右相議施行爲良如敎
정조 12년
又啓目淸州幼學延獻徵上言覆啓云云大臣之議如此上載何如啓三大臣收議一云當贈職一云給食物一云無可施之典三說各有所見此人是故監察毅愍公延最績之子云乃父乃子世仗忠勞貴矣貴矣似此處恩典不及不如過過之弊反不無益於勸從耳特施贈職之典爲良如敎
정조 12년
又啓目帖全羅道幼學朴震采上言覆啓云云大臣之議如此上載何如判付啓日前判下也只見回啓措語猶且以爲壯有議大臣褒錄之命今適更閱原上言蘇權之秉義斷恩於同氣間嚴於逆順之辨固卓爾兺除良其先蘇濟殉身於壬辰其子德孝國恤時蔬食三年其女其孫婦又辦烈死一門忠烈實所罕聞邑中多士齊聲籲蹕尤見公議實績之信然不料外邑有此特行在朝家敦風尙敎之政何彰表異之典令地方官就其閭表之曰忠烈之閭事行會道臣爲良如敎
정조 12년
又啓目帖平壤幼學朴履熙上言覆啓云云大臣之議如此上裁何如啓從多議施行爲良如敎
정조 12년
副司果臣韓永運上疏伏以臣早歲孤露生長鄕曲聞見固陋知識昏懵臣之名字觸犯肅廟朝徽號中二字而全然不知以至于今乃於近日始爲覺得惶悚懍惕當如何哉旣知之後有不容一刻因循玆敢略入文字仰瀆崇聽伏乞聖明亟命有司先治臣蒙昧不審之罪以昭法綱仍將臣名運字改以逵字不勝幸甚答曰省疏具悉所請依施
정조 12년
戊申四月初十日巳時上御熙政堂大臣備局堂上引見入侍時左議政李性源行漢城判尹鄭昌聖戶曹判書徐有隣兵曹判書鄭好仁禮曹判書李𡊠知中樞府事鄭昌順兼都承旨沈豐之行副司直徐有大行副司直金持默右副承旨洪仁浩假注書李貞運事變假注書申溆記事官李相璜金祖淳以次進伏訖性源曰數日日氣和暢此時聖體若何上曰一樣矣性源曰王大妃殿氣候若何上曰一樣矣性源曰惠慶宮氣候若何上曰一樣矣性源曰大院君祠宇面帳偸竊實是非細之變怪而罪人之卽爲捉得誠不勝喜幸矣上曰捕廳之限前捉得不料其如是神速誠可奇也性源曰頃因嶺南暗行御史金履成別單左水營船艙築石形止令帥臣躬審便否論列狀聞之意覆奏行會矣卽見慶尙前左水使李章漢狀啓則備論船艙聚沙之弊以爲二去戊申因道帥臣建議港口潮入處築石三百餘步以防積沙之患所用役軍爲三萬三千四百九十七名兵船伺候船爲三百四十三隻今此上下港當築處合爲四百五步比戊申功役殆倍事係變通請令廟堂稟處矣船艙疏築固不可暫緩而無論民軍僧軍此時調發累萬役丁尤涉重難今姑置之待年豐更爲審度事勢形便狀聞後稟處何如上曰依爲之出擧條性源曰今番賜諡爲二十四度此誠曠越之盛典也諸家子孫不敢久稽恩命擧願趁速延諡而吏曹無實郞官不得擧行似聞外議以爲假郞廳則無前例雖堂上亦無不可宣之義云而此亦無前例不可無變通之道卽令差擬銓郞以爲宣諡之地何如上曰依爲之出擧條性源曰故大司憲權相一議諡首望二字犯諱該館官已有處分矣其諡狀還送弘文館日後議諡時使之一體改議何如上曰依爲之出擧條上曰權相一諡望改付標云者此是誤傳也卿之所聞亦如是乎性源曰其時吏曹吏出給諡望於政府吏以改付標以入之意來言故臣之所聞如是矣上曰此是承旨之誤傳乎弘文館所議之諡政府何以改付標乎誤傳若此誠可怪也性源曰臣亦欲以不可改付之意卽爲陳箚而門鑰已下故果有書報政院之事矣上曰故相延諡在於何日云耶性源曰在今二十日云矣上曰禁營事務似必浩繁何以酬應耶性源曰臣本生疎加以耗昏營務專不能照管誠惶悚矣上曰過矣廟謨亦旣爲之況軍門之事乎且使卿兼察者欲使卿爲消日之道故耳性源曰軍務莫重何敢以此爲消日之計乎昌聖曰近來市民輩敢恃朝家顧恤之恩全無嚴畏分義之心雖以今番園幸時床廛民人事言之苟欲訴冤自有上言別監所當書納上言而不此之爲乃於輦路咫尺之地聚集成群手張上言之紙殆若邀路者然其習已極痛惡況猥濫勿施之後逐日成群於闕下故臣以此時異於他時雖曰闕外多人不可亂雜之意屢次申飭終不退去且論其本事則渠廛本無針子名色帽廛針子一種流來載錄以此推之渠輩之欲禁帽廛係是法外而床廛之賣買已久不必用一切之法兩廛通同賣買從公處決則必欲專利有此猥越之訴亦爲可駭愚頑之習不可不嚴懲其狀頭及首床廛三所任卽令秋曹定配待用刑令各其配所嚴刑懲勵何如上曰依爲之出擧條性源曰此事果如重臣所奏矣平市自是廛人主管衙門若有誤決之患則或不無來訴廟堂之例而近則不然不由平市直呈廟堂徑自惹鬧逐日紛聒民習誠可痛也有隣曰臣見禮曹移文所報則江華留守宋載經狀啓以爲長寧殿儀仗修改時綵緞之屬有難私貿請戶曹輸送而前判書李在簡以修改時可以辦貿者自本府擧行事已有定式且綵緞亦非難辦之物而如是煩請事體未安而禮曹旣已回啓又爲臨時一味防塞或近推諉今番則欲爲輸送而此後則依前定式以爲自本府辦用之地似爲合宜矣上曰前判書之定式必有所見今則輸送後則依例事面極甚苟艱且綵緞雖貿諸市廛亦非難得之物則沁留之所請誠誤矣禮戶堂之回啓亦不善爲矣命書傳敎曰此非若此之事況所重有在且有可援之例狀請事近較絜禮曹回啓戶曹稟處亦未知妥當該留守當該堂上竝推考依前定奪擧行事分付上曰吏判之今日不入來何也參判之病果何如云耶有隣曰聞是實病云矣命書傳敎曰吏曹參判聞有實恙許遞前望單子入之待下批牌招同參政事上曰吏判速入開政以前牌更爲牌招可也上敎好仁曰卿以張忠國事草記南行部將加設單付爲啓者何也予意則蓋欲使論理草記而徑先單付已誤矣不爲三望而爲單付亦非矣且無薦而爲此職者亦涉可怪卿何擧行之若是乎好仁曰其時閤門聞注書所傳下敎如此故臣果以加設單付爲啓而且聞其班閥則足可爲此職故不能審愼有此徑先入啓誠惶悚矣上曰此事若摘發則遐土之人必致落莫故姑且置之而卿之事可謂不善爲矣性源曰南行部將乃是武蔭參下名宦張忠國雖有調用之命該曹之加設單付初未免不善擧行筵席奏語亦涉分疎兵判推考加設部將望勿施何如上曰依爲之張忠國則旣爲之不必勿施矣出擧條好仁曰金天章之孫招見而問其所願則亦多分外過濫之意矣上曰其意亦欲爲南行部將乎好仁曰雖不言及於此而其言以爲軍門將校則鄕中亦有此名色不願爲之云矣上曰其身手何如好仁曰純是野農樣子矣上曰以何窠調用爲好耶好仁曰南行哨官則於渠恐似大過矣上曰南行哨官亦是華職則有難輕議矣本曹堂上軍官則不可爲之耶好仁曰旣未加資則無前例矣上曰然則指一以奏可也好仁曰敎鍊官別武士中差定之外無他岐矣性源曰京鄕軍門亦自有異渠之厭避似緣不知裏面而然矣別軍官與別武士稍有間焉以此差定恐無不可矣上曰若然以別軍官差定可也上曰訓將進前有大進伏上曰別軍官比別武士果爲差勝之窠乎有大曰別武士則皆是行伍出身而至於別軍官則大異於此矣上曰加設以付待有窠升實可也好仁曰禹夏亨之孫招見後草記事有命而緣於右相之有病以致草記之遲滯矣上曰右相之病自經祭享後有添節耶性源曰今日送言於臣以病勢之添加爲辭矣性源曰河得采以禁營將校差定而聞渠以有八十老父其情理不欲爲軍門之任云矣上曰任渠之爲可也上曰今年麥農何如云耶性源曰今年雨澤頻數而亦不過濫故麥農頗登云矣第以各道狀啓所報測雨器水深見之猶似不足矣上敎昌順曰監印之役今至何境耶昌順曰始刊若干卷矣上曰略有刪拔者乎昌順曰聞見錄則略有相議刪去者矣仁浩曰諡望下批後有兩司署經之例矣兩司未肅拜諸臺竝卽牌招憲府則大司憲一人外俱在外無以備員擧行云何以爲之乎上曰依爲之憲臺則在外人員許遞今日政差出待下批牌招署經可也出擧條上曰在外吏曹參議許遞前望單子入之待下批牌招同參政事出榻敎命退諸臣以次退出
정조 12년
兼都承旨沈豐之坐左承旨趙衍德坐直右承旨尹行元藥院直左副承旨未差右副承旨洪仁浩坐直同副承旨南鶴聞坐注書金孝建病一員未差假注書李貞運藥院直趙台榮仕直事變假注書李羲觀仕
정조 12년
南鶴聞啓曰來十六日儒生殿講日次矣敢稟傳曰明日爲之
정조 12년
南鶴聞啓曰儒生殿講明日爲之事命下矣處所以何處爲之乎敢稟傳曰便殿爲之
정조 12년
南鶴聞啓曰明日日次儒生殿講相値視事頉稟之意敢啓傳曰知道
정조 12년
洪仁浩啓曰事變假注書申溆身病猝重勢難察任今姑改差何如傳曰允
정조 12년
事變假注書申溆改差代以李羲觀爲事變假注書
정조 12년
南鶴聞以弘文館言啓曰本館上番闕直事甚未安今日政新除授玉堂待下批卽爲牌招入直何如傳曰允
정조 12년
南鶴聞以吏曹言啓曰梁山郡守朴宗岳今正月以子息成婚事受由上京因特敎催促去三月十八日發行中路聞其三寸叔病勢添重之報還爲上京而病勢一向沈重尙未還官云此時守令不可許久曠官不多日內催促下送何如傳曰改差今日政差出
정조 12년
有政吏批判書吳載純進參判未差參議李時秀病同副承旨南鶴聞進以金憙爲吏曹參判丁範祖爲大司諫沈晉賢爲副校理成德雨爲中學敎授兼春秋單成德雨再政以李鼎德爲梁山郡守
정조 12년
兵批判書鄭好仁病參判具㢞參議宋鍈病參知柳誼入直進右副承旨洪仁浩進副護軍趙錫穆崔烜副司直趙鼎鎭尹承烈任希一沈銖
정조 12년
以副校理沈晉賢牌不進罷職傳旨傳于南鶴聞曰只推
정조 12년
洪仁浩以弘文館言啓曰本館上番闕直事甚未安副校理沈晉賢旣有只推之命卽爲牌招入直何如傳曰允
정조 12년
以副校理沈晉賢再牌不進罷職傳旨傳于洪仁告曰只推更爲牌招
정조 12년
南鶴聞啓曰卽者司謁所告內今日入侍輪對官一人筵席退出之時誤入進賢門歷過待令內官房前由親賢門至宣化門見阻還入親賢門又過內官房前由進賢門仍自迎薰門出去擧措之駭妄已無可言而禁闥出入不能審愼有此迷錯之擧事極駭然誤爲引導之司謁令攸司科治當該輪對官所當捧現告重勘而本院請推之外無他可施之罰何以爲之敢稟傳曰輪對官之迷失道固可駭也司謁之今始往告中官之不善守門俱有罪焉輪對官査出拿處司謁事依施中官令內府嚴加科罪
정조 12년
以宋畊玉囚單子傳于洪仁浩曰付過放送
정조 12년
以禁府都囚徒傳于洪仁浩曰趙光逵保放
정조 12년
南鶴聞以禮曹言啓曰忠淸監司洪檍去戊申年軍功人故崇祿金晉熙故資憲金剛立査啓問議大臣草記事命下矣謹依聖敎發遣郞廳問議于大臣則左議政臣李性源以爲金晉熙金剛立兩人倡義罵賊俱極可嘉臣於日前獻議中以訪其子孫軍門錄用爲請矣今見道臣狀本雖無公家文蹟旣有可據傳記重逢舊甲宜施褒賞前議之外更無他見伏惟上裁云右議政臣蔡濟恭以爲金晉熙事道臣前後之啓非出於得見可據之公家文蹟臣之前日之議亦非出於得見不可施之可據公私文字臣固不敢以臣見爲是而第念熙晉之功役如狀中辭意立功而讓之者晉熙也無功而居之者朴敏雄也當亂之初定朝家之酬功於敏雄者顧何如也以白徒擢授營將未幾拜昌城江界等防禦使若使敏雄不死於江界則其後進塗豈止於此乎纔因舊甲重回大臣陳達褒賞之敎迥出尋常而今乃以破淸州之賊復淸州之城盡歸之晉熙之功則敏雄有何可紀之勞而前後朝家之所以施恩者都不免爲不當施而施之蓋晉熙立功則敏雄無功敏雄成功則晉熙無功在朝家綜覈之政晉熙敏雄不可兩置於功勳之列而竝施褒錄於今日也此豈非事之難處者乎伏惟上裁金剛立事傳言未必皆信其事亦多可疑然儒生之言不可盡歸之無實以米肉存恤其家恐無不可云領府事臣金致仁方在蹙伏竢勘中不敢獻議判府事臣鄭存謙病不收議判府事臣徐命善病不收議領敦寧臣洪樂性病不收議判府事臣李福源病不獻議判府事臣金熤病不收議判府事臣李在協以爲金晉熙之讓功不居金剛立之罵賊殺馬令道臣更考可據文蹟狀聞者實出於愼重之意而今此狀辭其無可據文蹟與前無異金晉熙則所謂倡義錄臣亦得見其時朴敏雄之相率倡義者不但晉熙一人而已則今不可以名在錄中便謂之讓功不居而獨施恩典金剛立則傳言雖未必一一皆實道臣旣以一鄕之公議有此登聞給米肉存恤其家亦足爲聳勸之道云判府事臣兪彦鎬病不收議云大臣之意如此伏惟上裁何如傳曰金晉熙事右相獻議旣如此有難輕決更問于未獻議諸大臣及左相草記金剛立事從兩議施行可也
정조 12년
洪仁浩以兵曹言啓曰今正月十二日傳曰今日卽皇朝創業之日也招見皇朝人子孫其中王黃玉鄭裵馮六姓卽潯陽隨蹕家也田康兩姓卽流寓人也王庠生尙文五代孫願忠黃太守功曾孫世中王按察楫六代孫道成鄭侍郞文謙五代孫昌仁馮庠生三士六代孫慶文云其中無故人曾有職名者復職調用無職者令軍門哨官調用其中願忠名編軍伍令該軍門將校收用田尙書應揚七代孫世豐康世爵五代孫尙堯在外邑云使之待令上來後令兵曹草記以爲收用之地事命下矣依傳敎發關知委於兩人所居之道則陽智縣監韓光傳牒報內田尙書應揚七代孫世豐方在草土中不得起送云茂山府使柳心源牒報內康世爵五代孫尙堯老病不得起送以其子漢宗替送云矣田世豐則待闋服收用康尙堯則病不上來其子漢宗雖已上來與其父尙堯有異待尙堯之病間卽爲上送之意分付該道道臣何如傳曰允
정조 12년
洪仁浩以兵曹言啓曰今月十一日武臣賓廳武經講書日次而內外中日旣已停之不得爲之之意敢啓傳曰知道
정조 12년
洪仁浩以兵曹言啓曰本曹草記故兵使禹夏亨孫尙謨招來見之則身手有士子之樣武藝無可稱之實而本來儒業云矣批旨內右相已有筵奏武臣之家勸武何妨卿其送此人於大臣家可合勸武與否更問意見草記可也事命下矣依傳敎送禹尙謨於右議政臣蔡濟恭家問其意見則以爲其父與祖俱是武弁又是戊申軍功人之孫則實合於勸武云矣敢啓傳曰三軍門中今日內勸武傳令使之待令
정조 12년
洪仁浩以御營廳言啓曰本廳騎士將宋應休身病甚重勢難察任改差何如傳曰允
정조 12년
洪仁浩以御營廳言啓曰依兵曹草記判下故兵使禹夏亨孫尙謨本廳勸武軍官差下之意敢啓傳曰知道
정조 12년
南鶴聞以吏曹言啓曰宗簿書吏金廷俊上言判付內己卯以後如有特敎加資之例詳考草記事命下矣己卯冬各樣上言嚴禁之後各司吏胥元無上言加資之事而金宗宅上言中金昌聖金福壽等加資年條溯考本曹謄錄無所憑考故追尋金福壽加資敎旨考其年條則在於己卯四月此與上言中辭緣有所逕庭而臣之覆啓亦有做錯之失昏謬之罪不勝惶恐而金福壽等加資年月在於禁令之前宗宅引以爲例至煩天聽事極屑越上言內辭緣勿施何如傳曰允
정조 12년
戊申四月十一日卯時上御誠正閣同副承旨與戶曹參判入侍時同副承旨南鶴聞記事官金孝建李相璜金祖淳戶曹參判李義養校正郞廳李祉永以次進伏訖上曰法例皆已就正乎義養曰有稟定事入來矣上曰俄已考閱大體則好而間有礙眼處故可以釐正處纔已點下與郞廳相議以奏可也義養曰俱係典禮不可卒次間議定之事謹當退出後詳考可據文跡亦爲按驗前例更爲稟裁後正書伏計矣上曰輪對官入侍賤臣承命出與社稷署令宋耕玉宗簿寺直長任好常宗親府典簿李集星中學訓導朱重翁漢城判官金履溫偕入進伏上命諸臣進奏職姓名職掌所懷畊玉等以次進奏職姓名職掌訖所懷皆以無乎仰對履溫進奏曰職掌掌京外戶籍而所懷則無矣上曰汝於金履正爲幾寸乎履溫曰爲四寸親矣命退諸臣以次退出
정조 12년
戊申四月十一日巳時上御重熙堂左承旨入侍時左承旨趙衍德假注書趙台榮記事官尹行任金祖淳以次進伏訖上命讀公事仍書判付訖上下政事望筒曰注書詣政廳以答下直可也賤臣承命出傳命退承史以次退出
정조 12년
兼都承旨沈豐之坐左承旨趙衍德坐直右承旨尹行元藥院直左副承旨未差右副承旨洪仁浩坐同副承旨南鶴聞坐直注書金孝建病一員未差假注書李貞運藥院直趙台榮仕直事變假注書李羲觀仕
정조 12년
傳于南鶴聞曰試官鄭民始代鄭昌順爲之
정조 12년
洪仁浩以刑曹言啓曰因漢城判尹鄭昌聖所啓床廛市民狀頭及首床廛三所任令秋曹定配待用刑令各其配所官嚴刑懲勵事命下矣依傳敎狀頭東床廛市民金景默慶尙道泗川縣首床廛三所任方春得原春道杆城郡田致慶黃海道文化縣朴致厚忠淸道報恩縣竝定配所卽爲押送而待用刑令各其配所官嚴刑懲勵事分付于各該道臣之意敢啓傳曰知道
정조 12년
吏曹判書吳載純疏曰伏以臣衰朽無似再叨匪據前後溺職非止一二居常惶恧如隕淵谷臣於昨日之政以副司直丁範祖末擬於諫長而受點矣追聞丁範祖以豐基郡守時事有待用刑拿囚之命方在未勘罪之中則揆以銓格雖閑漫官職猶不當照擬況臺望事體何等重大而矇然擬入至蒙天點臣之昏謬顚錯之罪尤無所逃矣玆敢短章自列仰瀆崇聽伏乞聖慈亟賜嚴勘以重銓格以安賤分千萬幸甚答曰省疏具悉做錯非細卿則推考
정조 12년
戊申四月十二日卯時上御熙政堂日次儒生殿講入侍時兼都承旨沈豐之左承旨趙衍德右承旨尹行元右副承旨洪仁浩同副承旨南鶴聞假注書李貞運趙台榮記事官李相璜金祖淳檢校直提學李秉模待敎尹行任入就位行四拜禮分東西階以次進伏引儀唱試官及應講儒生入就位行四拜禮考官李性源鄭昌順趙鼎鎭參考官洪文泳李勉兢鄭大容柳文養率儒生入就位行拜禮性源進前奏曰近日朝晝異候聖體若何上曰一樣矣性源曰王大妃殿氣候若何上曰一樣矣性源曰惠慶宮氣候若何上曰一樣矣卿則就坐開講也貞運呼儒生黃廷龍等以次進講豐之曰殿講事體何等嚴重而注書誤書講章以致儒生之誤讀事甚未安當該注書推考何如上曰依爲之出擧條至徐榮輔進講上曰善誦矣爾能連誦上下章乎榮輔連講五章講訖上曰此以大家今乃復古誠多幸矣性源曰果如聖敎矣上曰典刑果如故相否性源曰似有類矣上命祖淳呼榮輔新來數帀訖上曰爾能製進進退詩乎榮輔曰謹當製進矣上命祖淳呼韻榮輔製進七言絶句一首上進覽訖敎曰文筆俱可佳矣命書傳敎曰日次儒生殿講居首純通幼學徐榮輔直赴殿試之次儒學李肇源給二分略幼學朴宗明沈能迪李來鉉兪漢㝢李後秀鄭夏容韓錫仁各賜紙二卷筆三枝墨二笏粗幼學李羲甲朴在益各賜紙一卷筆二枝墨一笏通禮跪告禮畢命退諸臣以次退出
정조 12년
兼都承旨沈豐之藥房直左承旨趙衍德坐右承旨尹行元坐左副承旨未差右副承旨洪仁浩坐直同副承旨南鶴聞坐直注書金孝建仕直一員未差假注書李貞運藥房直事變假注書李羲觀仕
정조 12년
南鶴聞啓曰吏曹參判金熹除拜後過三日不爲出肅依定式推考警責仍卽牌招察任何如傳曰允
정조 12년
南鶴聞啓曰吏曹判書吳載純參判金熹參議李時秀牌不進推考傳旨及罷職傳旨今方捧入而開政命下之後如是違召不卽擧行事甚未安判書參判更卽牌招察任何如傳曰允
정조 12년
南鶴聞啓曰吏曹判書吳載純參判金憙再牌不進推考傳旨今方捧入而開政命下之後連事違召不卽擧行誠極未安所當更請牌招而係是一日三牌何以爲之敢稟傳曰更爲牌招
정조 12년
以吏曹參判金憙三牌不進推考傳旨傳于南鶴聞曰日前講席已見實病之難强使之先退今聞尙然云許遞
정조 12년
兵曹口傳政事副司直金熹
정조 12년
趙衍德以兵曹言啓曰領中樞今方有闕行判中樞府事鄭存謙依例從座目陞付之意敢啓傳曰知道
정조 12년
吏批判書吳載純進參判未差參議李時秀牌不進同副承旨南鶴聞進以徐配修爲修撰李在學爲同春秋領議政金致仁承文都提調金致仁
정조 12년
洪仁浩以兵曹言啓曰五衛將申思億病在鄕廬末由上來五衛將趙重觀身病猝重還歸本鄕俱爲呈狀乞遞宿衛輪番之任不可久曠竝改差何如傳曰允
정조 12년
兵批判書鄭好仁進參判具㢞病參議宋鍈病參知柳誼入直右副承旨洪仁浩進以鄭枋爲知事李魯植金㙔爲五衛將崔命喆爲蛇渡僉使李景喆爲明月萬戶領中樞單鄭存謙副司直朴宗岳
정조 12년
以咸鏡監司狀啓端川府民家失火事傳于南鶴聞曰觀此狀辭甚爲矜惻方農失所尤屬軫念元恤典外區別大中小戶別給會付穀物仍令嚴飭地方官斯速結構奠土該倅固知勤勵而雖有別般周給薄柝之患難保其必無令地方官將此傳敎一一曉諭安集逖矣北路民戶之被燒至於此多若無拔例顧恤遐氓何以知王化且見邑牒謄報殘戶又若是夥然尤可矜也如有身役及已受還上大戶半停半減中小戶分數遞減遞停殘戶則役與還特竝蠲減事令廟堂三懸鈴行會畢奠接後形止令地方官報來後狀聞事一體行會
정조 12년
南鶴聞以禮曹言啓曰戊申軍功人金晉熙金剛立收議草記傳曰金晉熙事右相獻議旣如此有難輕決更問于未獻議諸大臣及左相草記金剛立事從多議施行事命下矣謹依聖敎發遣郞廳問議于未獻議諸大臣及左議政則左議政臣李性源以爲歲月稍久傳聞易訛當時事實雖未可詳而朴敏雄之效勞前已表著金晉熙之倡義今始登聞晉熙之當褒不褒不係於敏雄之有功無功臣之前後獻議業已槪陳更詢之下別無他見伏惟上裁云領府事臣金致仁惶蹙之中病思昏瞀不敢獻議云判府事臣鄭存謙賤疾近益癃痼而日前又添重感方在昏囈中不得獻議不勝惶恐之至云判府事臣徐命善病不收議領敦寧臣洪樂性病未獻議判府事臣李福源病不獻議判府事臣金熤以爲金晉熙事雖曰無公家文蹟之可據以道臣狀本中所引倡義錄之語見之則朴敏雄入山城之際請晉熙偕去有大功然則朴敏雄之功誠大矣與敏雄偕去戮力者恐不可曰無其功矣晉熙之有功何所逼於敏雄之大功耶況倡義錄出於朴敏雄之家而其言如此則亦可以據以爲信矣臣方病情沈篤不能詳對伏惟上裁云判府事臣兪彦鎬病不得獻議大臣之議如此伏惟上裁何如傳曰從多議施行褒奬亦有許多節次判堂指一論理回啓
정조 12년
戊申四月十三日巳時上御重熙堂左承旨與戶曹判書入侍時左承旨趙衍德記事官金孝建李相璜金祖淳戶曹判書徐有隣以次進伏訖有隣曰臣於頃日筵中伏承壯勇營換貿米條捧上等節比稅大同本倉所捧加減與否査實之命矣詳問其本營捧上規式則情費所入與大同本倉納一體磨鍊田稅換貿條亦用大同例著爲節目毋敢違越而但料米之逐月斗給自有欠縮且秋冬二節之例縮亦所當念故庫子輩執枰捧上之時自不無從厚之事比之別營則不啻輕歇而比之惠廳則稍爲高重推之事勢自不得不如此云故敢達矣上曰該營凡事無論小大惟以不煩經用不勞民力爲意設初時糧餉區劃皆以內帑錢換貿事雖近於太局意則在於無弊爲有司者亦庶知此本意矣況小民切己之苦樂莫過於賦稅之輕重予於御極之初眷眷於此一款首罷宮納之規外此營納別營納措救尙未得善策迄未免泯默每當春夏之交聞稅舶裝送之狀輒爲之耿耿憫惻何嘗一刻弛心此而因循尙切歉然況以本營事有絲毫貽弊之端則其可成說乎吏鄕船格之受困固已可矜而如是之際害歸小民濫捧加徵亦必至之勢旣聞之後寧忍恝視本營穀物以稅大同換貿條船運者一依稅大同最歇倉例收捧如是定式之後雖升合之微萬一有濫捧之事本營監捧將官施以斂民之律下吏庫子等江頭大會船人限死決棍絶島充軍以謝小民以此分付該營戶惠廳及上納諸道此擧出於寧失之意料米之月給斗縮條庫儲之秋冬例縮條當以內帑錢別爲磨鍊補給事面雖似較挈欲使軍民兩便也竝令知悉可也止出擧條有隣曰臣於本館事適有所仰達者曾在己丑年分鹽醢廛人多數負債於各營門發賣其廛基故泮人輩出物力買得于今數十年間非但渠輩之無弊資生自本館就其中定式收稅以爲養士之需便成應入之例故粵自辛丑壬寅以後江民輩欲爲還退屢呈法司及備局而以其文券中永賣二字之昭載輒皆見屈矣今番秋曹覆啓時只因江民之上言以致泮人之見屈典僕輩生計以此永失已極可矜而養士之需亦不可公然消瀜鹽醢廛江民還退一款置之一依當初永賣文券施行之意分付何如上曰依爲之出擧條命退諸臣以次退出
정조 12년
戊申四月十三日申時上御重熙堂坐直承旨入侍時右副承旨洪仁浩記事官金孝建李相璜金祖淳以次進伏訖上命書傳敎曰前領議政金致仁復拜相識又命書傳敎曰政官牌招開政又命書傳敎曰今玆復拜之擧已及於向日敦諭更不須多誥旣復拜矣當必致之卿何爲備例辭巽卽起視事庸副至意事遣史官傳諭于領議政命退諸臣以次退出
정조 12년
兼都承旨沈豐之藥院直左承旨趙衍德坐直右承旨尹行元坐左副承旨未差右副承旨洪仁浩坐同副承旨南鶴聞坐直注書金孝建病一員未差假注書李貞運藥院直趙台榮仕直事變假注書李羲觀仕
정조 12년
洪仁浩啓曰臣入直禁軍戎器點考下直進去之意敢啓傳曰知道
정조 12년
洪仁浩啓曰臣依定式進詣仁政殿月臺入直禁軍等戎器點考則皆無頉仍以傳敎內辭意勞問則亦皆好在云矣敢啓傳曰知道
정조 12년
南鶴聞以弘文館言啓曰本館上番闕直事甚未安新除授修撰徐配修卽爲牌招以爲姑陞入直之地何如傳曰允
정조 12년
同副承旨臣南鶴聞書啓臣敬奉聖諭馳往傳諭于北部觀光坊昭格署契議政府領議政金致仁所住處則以爲臣頃被曠絶之諭冒上叩謝之章而罪戾自在悚隕轉甚許久蹙伏尙覬處分之終加忽於夢寐之外反承台司之命恩旨踵下承宣擎傳諭以必致俾勿辭巽臣於是震𢥠抑塞攢地不得顧臣向來負犯非比尋常眚災聲討之嚴則死有餘也庇覆之勤而愛欲生也久逭王章已非私分之敢安復玷中書寧容國體之重壞以天地涵容之仁縱不欲卽置重戮尙可以未勘之身更擬於僨誤之地乎噫臣之至今偃息莫非恩造而恩造之過至畀宿趼有若無故見遞循例還拜者然臣心惶隘固屬私事公法所在其將如何寵數愈隆臣罪益積惟願先收誤恩遄伏嚴誅云矣敢啓傳曰知道
정조 12년
有政吏批判書吳載純進參判未差參議李時秀傳旨未下右副承旨洪仁浩進以朴祐源爲吏曹參判金履鏞爲校理兪漢模爲修撰
정조 12년
事變假注書李羲觀書啓臣敬奉聖諭馳往傳諭于北部觀光坊契昭格署議政府領議政金致仁所住處則以爲昨於承宣之還略陳惶隘之情尙冀聽卑之天終垂矜諒纔經宿而聖諭復降心跡之分出處之義曲譬開曉諄複丁寧至慮賤臣之較計遲疑勉以速出臣每一擎讀感涕被面繼之以抑鬱也噫殿下之於臣前後恩敎所以洞悉而曲保者歷數今古絶無與比而以臣矢死圖報之忱猶且迷不知變坐逋嚴命豈有他哉公議之聲討墨尙未乾職名之遞免勘非其律又況旬朔之間以渠代渠實則與不遞等耳縱聖明過加湔沸復置任使之列爲人臣負此釁犯敢生冒沒之計則其於國體臣分當如何苟非然者臣雖無狀猥忝大官受恩至此何敢怕懾於出後之議己甘自歸於辜負違慢之科乎斷斷此心天日照臨見方宿疴新恙迭發交苦倉卒附奏辭未達意謹當稍俟少間冒入文字畢暴衷懇仰請處分云矣敢啓傳曰知道
정조 12년
分都摠管鄭述祚疏曰伏以周任之胎敎方篤堯封之華祝政騰國家之所期望臣民之所頌忭曷有其極仍伏念古人之語曰生逢堯舜未忍便訣臣獨何心便訣明時祗緣至痛在心不忍復過貳極門一步惟有永謝簪組退伏丘壑是爲臣自靖之圖猥徹由中之懇幸蒙體下之恩批旨隆摯顯示許可之意臣百回莊誦屈指以待而適當彌月有期不日騰賀遠外耆耇之臣侍從守牧之官莫不來待此非臣子言私之日且以職忝分司瞻依魂宮以爲畢義盡分之地因循荏苒已過秋冬之限知臣者謂有所重不知臣者疑其濡滯顧臣則略有所斟量故耳今距五月只隔一朔餘臣之初心擬待五月之祥畢復伸一退之前懇而一年奔走之餘間或飮食失時脫着乖方忽自五六日來素患痰癖之症挾感大發有時昏昏窒塞言語不通凜凜危綴頃刻難保實有朝夕待盡之慮或恐一縷未泯之前卒未承恩誥將爲臣不瞑之恨以此之故晝宵焦思心骨沸熱今玆陳懇不先不後旣已蹉過於秋冬之限又復未及於五月之期臣之處義可謂兩無所當而臣之病狀若不至遑遑危急則何憚乎數十日之遲待直爲此瀆擾之擧乎伏乞天地父母曲諒切悲之懇特垂肯許之音俾微臣得以三字榮銜題旌以歸以爲終始之惠焉臣方告退更有何說只是讎怨未復罪戾如山嗚呼今年太歲涒灘卽我先大王誅鋤凶逆嘉靖邦國之一回甲也惟我先王以神武不殺之德默運聖慮一號令而人彝大明國勢自尊此正我聖上模法之地而側聽多日只聞當時勳功之厚施追報而已未聞目下凶逆之嚴加誅殛至於變生貳極之尊而尙爲此泄泄沓沓此臣等所以叩心摧腸寧欲無生者也伏願勿謂臣人微而忽其言勿謂臣身退而忘其事終有以査得而夬正王法則臣雖死之後亦當鼓舞於地下矣不然當如張巡臨死之言以殺賊也痛冤之極言不知裁亦惟哀矜而恕察之答曰省疏具悉所陳前此疏批言之盡矣三字之銜何靳何惜而終祥之期餘日無多病如可强姑爲行公